**Alexander Emerick Jones** (\* 11. február 1974, Dallas, Texas, USA) je americký konšpiračný teoretik, internetový predajca, ultrapravicový moderátor rádiových talk show a filmár. Prevádzkuje syndikovanú talkshow *The Alex Jones Show* vysielanú z Austinu v štáte Texas, celoštátne po rádiu a globálne i po internete. Spravuje tiež webové stránky *Infowars* a *PrisonPlanet*, ktoré sa považujú za dezinformačné.

Bol v centre mnohých kontroverzií: propagoval konšpiračné teórie o masovej streľbe na základnej škole Sandy Hook v roku 2012, obviňoval vládu USA z plánovania bombardovania mesta Oklahoma City, z útokov z 11. septembra a z falšovania podrobností týkajúcich sa pristátia na Mesiaci v roku 1969. Tvrdil, že niekoľko vlád a veľkých podnikateľov sa dohodlo na vytvorení „Nového svetového poriadku" prostredníctvom „vyrobených hospodárskych kríz, sofistikovaných technológií sledovania a - predovšetkým - teroristických útokov zvnútra, ktoré poháňajú využiteľnú hystériu". V diskusii s Piersom Morganom sa agresívne postavil proti regulácii strelných zbraní.

Životopis
---------

Narodil sa v Dallase, vyrastal v rodine zubára na predmestí Rockwallu. V roku 1993 promoval na *Anderson High School* v Austine, po ktorej krátko navštevoval vyššiu odbornú školu. V tej dobe ho osobne veľmi zasiahla udalosť známa ako Obliehanie Waco, ktorá sa stala na jar 1993 v blízkosti jeho pôsobiska a u ktorej sa odmietol uspokojiť s oficiálnou policajnou verziou.

### Kariéra

Jeho kariéra v rádiu začala v polovici 90. rokov. V roku 1996 začal moderovať reláciu *The Final Edition*. O dva roky neskôr začala aj jeho kariéra filmára/dokumentaristu, keď vydal svoj prvý film *America Destroyed By Design*, ktorý sa primárne sústredil na ukážky expanzie zahraničného kapitálu do Spojených štátov amerických a skupovania a presunu vlastníctva významných nehnuteľností a pamiatok do cudzích rúk.

Už v roku 1999 sa podľa *The Austin Chronicle* delil o víťazstvo v ankete o najlepšieho rádiového moderátora so Shannonom Burkom, o niekoľko týždňov neskôr bol ale zo stanice KJFK-FM, v ktorej pracoval, vyhodený, pretože (podľa manažéra stanice) ním prezentované názory boli ťažko zlúčiteľné s reklamnou inzerciou. Jones na túto tému neskôr povedal, že mu bolo v tom čase nariadené, o čom smie hovoriť a o čom nie.

Na začiatku roku 2000 bol jedným zo siedmich republikánskych kandidátov na voľné kreslo štátneho zastupiteľstva v 48. texaskom okrsku. Jones uviedol, ze kandiduje preto, aby mohol fungovať ako „strážca vnútri". Svoju kandidatúru ale stiahol, keď prieskum verejnej mienky ukázal, že má malú šancu na víťazstvo.

Dňa 15. júla toho istého roku spolu s asistentom Mikom Hansonom prenikli so skrytými kamerami do Bohemian Grove a tam natočili rituálnu ceremóniu *Cremation of Care*. Z natočeného materiálu zostrihal dokument *Dark Secrets Inside Bohemian Grove* (Temné tajomstvá vo vnútri Bohemian Grove). Záver Jonesa (a ďalších respondentov) z tohto rituálu bol, že ide o viac ako divadelné predstavenie pod holým nebom (ako je avizované majiteľom Bohemian Grove, klubom Bohemian Club) o ceremónii, ktorá má základy v okultizme a satanizme, čo v súvislosti s tým, že sa jej zúčastňujú najmocnejší muži sveta, pôsobí značne znepokojujúco.

Počas prvej dekády 21. storočia pokračoval v hosťovaní rádiových show rovnako ako v nakrúcaní a produkcii svojich dokumentov. Spoločným menovateľom kontroverzných tém, ktoré si pre nich vyberá (a proti ktorým sa vyhraňuje), sú:

* konšpirácie o Novom svetovom poriadku
* transformácia Spojených štátov amerických na tyraniu policajného štátu
* konšpirácie o teroristických útokoch 11. septembra 2001
* terorizmus, štátny terorizmus a „operácie pod falošnou vlajkou"
* ponerologická analýza mocenskej a politickej elity
* pošliapanie princípov ústavy a prechod na stanné právo pod FEMA

Kontroverzie
------------

### Konšpiračné teórie o masakroch na amerických školách

V rokoch 2012 až 2013 začal Alex Jones vo svojich vystúpeniach opakovane napádať rodičov detí zavraždených v Sandy Hook Elementary School, ktorých obviňoval z toho, že si masaker za pomoci masmédií vymysleli, čo malo za následok vyhrážky smrti a ďalšie formy obťažovania rodín obetí masakru zo strany Jonesových priaznivcov. Podobne Jones postupoval v prípade streľby na strednej škole v Parkland na Floride. Táto ohováračská kampaň vyniesla Jonesovi v roku 2018 niekoľko žalôb. V auguste 2018 boli Jonesove videá a používateľské účty pre porušenie komunitných podmienok zablokované v službách spoločnosťami Facebook, YouTube, Apple a Spotify. Naopak spoločnosť Twitter nechala Jonesov účet fungovať. Počas súdneho pojednávania v marci 2019 Jones uviedol, že ho k nepravdivým výrokom o masakre viedol „takmer psychotický stav vyvolaný traumou spôsobenými sústavným klamaním zo strany vlády a korporácií".

Referencie
----------

1. ↑   *John Oliver Goes to War with Alex Jones on 'Last Week Tonight'* [online]. Time, [cit. 2020-10-25]. Dostupné online.
2. ↑   *Top Fake News & Conspiracy Websites* [online]. [Cit. 2020-08-04]. Dostupné online.
3. ↑   *Don't get fooled by these fake news sites* [online]. www.cbsnews.com, [cit. 2020-10-25]. Dostupné online. (po anglicky)
4. ↑  MCCLOSKEY, James. *Subject/Course Guides: Fact Checking & Fake News: False, Misleading, Clickbait-y, and Satirical "News" Sources* [online]. libguides.wilmu.edu, [cit. 2020-10-25]. Dostupné online. (po anglicky)
5. ↑   *Conspiracy Theory Websites* [online]. web.stanford.edu, [cit. 2020-10-25]. Dostupné online.
6. ↑  JOHNSON, Timothy. *Trump Ally Alex Jones Doubles Down On Sandy Hook Conspiracy Theories* [online]. Media Matters for America, [cit. 2020-10-25]. Dostupné online. (po anglicky)
7. ↑  ZAITCHIK, Alexander; ZAITCHIK, Alexander. *Rolling Stone* [online]. 2011-03-02, [cit. 2020-10-25]. Dostupné online. (po anglicky)
8. 1 2  CNN, Source: Piers Morgan Tonight /. Alex Jones’ pro-gun tirade at Piers Morgan on British presenter’s own show - video. *The Guardian*, 2013-01-08. Dostupné online [cit. 2020-10-25]. ISSN 0261-3077. (po anglicky)
9. ↑  NUZZI, Olivia. Dear Moon Landing Deniers: Sorry I Called You Moon Landing Deniers. *The Daily Beast*, 2014-07-29. Dostupné online [cit. 2020-10-25]. (po anglicky)
10. ↑  ZAITCHIK, Alexander; ZAITCHIK, Alexander. *Rolling Stone* [online]. 2011-03-02, [cit. 2020-10-25]. Dostupné online. (po anglicky)
11. ↑   Piers Morgan vs. Alex Jones on gun control: Who won wild debate?. *Christian Science Monitor*, 2013-01-08. Dostupné online [cit. 2020-10-25]. ISSN 0882-7729.
12. 1 2 3   *Slavný konspirační teoretik narazil. Blokují ho Facebook, Apple i YouTube* [online]. iDNES.cz, 2018-08-06, [cit. 2020-10-25]. Dostupné online.
13. ↑   Woman accused of death threats to Sandy Hook massacre parent. *BBC News*, 2016-12-08. Dostupné online [cit. 2020-10-25]. (po anglicky)
14. ↑   *Alex Jones Pushes Another School Shooting Conspiracy* [online]. The Daily Dot, 2018-02-19, [cit. 2020-10-25]. Dostupné online. (po anglicky)
15. ↑  REUTERS. Conspiracy theorist Alex Jones seeks to dismiss Sandy Hook defamation lawsuit. *The Guardian*, 2018-08-01. Dostupné online [cit. 2020-10-25]. ISSN 0261-3077. (po anglicky)
16. ↑   *Conspiracy theorist Alex Jones blames 'psychosis' for his Sandy Hook claims* [online]. the Guardian, 2019-03-30, [cit. 2020-10-25]. Dostupné online. (po anglicky)

Autoritné údaje: * ISNI: 0000 0001 1705 0029
* LCCN: no2007072090
* VIAF: 31777015
* WorldCat: lccn-no2007072090